Toshkent viloyatida namunaviy uylar qurilishida qo‘shib yozish holatlari aniqlandi

Toshkent viloyatida namunaviy loyiha asosida quriladigan uy-joylar bilan bog‘liq hujjatlarni rasmiylashtirishda qator qonun buzilishi holatlari kuzatilgani aniqlandi, deb xabar bermoqda “Huquq” gazetasi.

Bunga “Ilhom Kapital” MChJ direktori Anvar Hoshimov (ism-familiyalar o‘zgartirilgan) va “Media Progress” MChJ direktori Nozim Bahromovlarni misol keltirish mumkin. Bu jamiyat rahbarlari “Qishloqqurilishinvest” ixtisoslashtirilgan injiniring kompaniyasi Toshkent viloyati filiali tomonidan namunaviy uy-joy qurish yuzasidan o‘tkazilgan tenderlarni o‘zaro kelishuv va soxtakorlik yo‘li bilan qo‘lga kiritib kelganlar.
Xususan, “Ilhom Kapital” MChJ direktori Anvar Hoshimov “Qishloqqurilishinvest” ixtisoslashtirilgan injiniring kompaniyasi Toshkent viloyati filiali mansabdorlari va boshqa shaxslar bilan o‘zaro jinoiy til biriktirib, Toshkent viloyati Qibray tumani, “Yangiobod” QFY “Alisher­obod” massivida namunaviy loyiha asosida quriladigan 14 ta uy-joylarni qurilish ob’ekti uchun bosh pudratchi sifatida viloyat tanlov komissiyasining soxta yig‘ilish bayonnomasiga ega bo‘ladi.
Ana shunday soxta hujjatlar asnosida “Ilhom Kapital” MChJ va “Qishloqqurilish­invest” ixtisoslashtirilgan injiniring kompaniyasi Toshkent viloyati filiali o‘rtasida jami 1 mlrd. 416 mln. 330 ming so‘mlik shartnoma tuziladi. Belgilangan hududda qurilish ishlari boshlangach, “Ilhom Kapital” MChJ direktori A. Hoshimov qog‘ozda qo‘shib yozishni boshladi. Bunda bajarilgan ishlar to‘g‘risidagi ma’lumotnomalar, hisob-fakturalarga soxta ma’lumotlar kiritildi. Bu yozuvlar qog‘ozda go‘yoki issiq va sovuq suv, ichki pardozlash, eshik, hojatxona, pol singari ishlar uchunligi ko‘rsatildi.
O‘z navbatida, mazkur yozuvlar rasmiylashtirilishi or­qasidan “Ilhom Kapital” MChJ hisob raqamiga 118 mln. 68 ming so‘m mablag‘ kelib tushdi. A. Xoshimov bundan il­homlanib, yana qalbaki bayonnoma bilan yuqoridagi manzilda 10 ta namunaviy loyihadagi uy-joyni 1 mlrd. 239 mln. 900 ming so‘mga qurib topshirish sharti bilan g‘olib bo‘ldi.
Bu safar qurilish maydonida A. Hoshimov tomonidan haqiqatda 637 mln. 194 ming so‘mlik ishlar bajarildi. Qo‘shib yozish orqali esa 423 mln. 532 ming so‘m mablag‘ o‘zlashtirildi. Bundan tashqari, A. Hoshimov “Ilhom Kapital” MChJga “Media Progress” MChJ direktori N. Bahromov tomonidan go‘yoki qurilish materiallari yetkazib berilganligini ko‘rsatib, 54 mln. so‘m pul mablag‘larini o‘tkazib, o‘zlashtirganliklari ham ma’lum bo‘ldi. Sud A. Hoshimov va bosh­qalarga o‘zining odilona hukmini o‘qidi.